Die geliefdes van die alkoholis – houvanblou
Kategorie: Die geliefdes van die alkoholis
Klim uit jou donker wegkruipplek en train jou brein!
Januarie 30, 2018 Nena Dreyer4 Kommentaar
Dit was vir my so lekker om verlede jaar September op heelwat openbare forums te sien dat September gevier word as "recovery Month"! Ek dink dit is wonderlik om mense se suksesse in die herstel van verslawing en alkoholisme te vier. En weet jy, dit is ook vir my 'n teken dat tye verander. Meer mense sien nie meer 'n swetterjoel onderwerpe as taboe om oor te praat of te skryf nie en al hoe meer mense besef dat herstel van verslawing en alkoholisme, en die herstel van 'n hele familie wel moontlik is en daagligs gebeur!
Ek voel baie positief dat die stigma wat kleef aan verslawing en alkoholisme besig is om te lig en dat meer en meer mense wat daardeur geraak word sowel as professionele persone daaroor begin praat.
Hierdie is nie net 'n stappie nader aan die lig vir die verslaafdes nie maar defnitief vir familielede ook. Die tyd het aangebreuk om meer te praat en te skryf oor die effek van verslawing op families, die sindroom van die volwasse kinders van alkoholiste maar veral die hoop dat daar ook vir ons die baie realistiese droom van herstel en beterskap is!
Die tyd is ryp vir die van ons wat lief is vir verslaafdes en alkoholiste, vir die van ons wat groot geword het met die klewende skande van die chaos wat ons lewens was, om uit te kom uit ons donker wegkruipplekke. Dit is tyd om die swaar juk van skuld af te gooi – nie een van ons het die verslawing of alkoholisme veroorsaak of aangehelp of kon dit verhoed nie. Miskien was jy maar bitter jonk toe jou brein die eerste keer vir jou vertel het dat alles jou skuld is. Dalk was jy ouer, dalk was dit net in 'n baie moeilike spannende tyd in jou lewe en in swakheid het jy dit geglo. Dalk was jy net uiteindelik stapelgek mal van die effek wat die verslawing of alkoholisme op jou lewe gehad het.
Wel ek het 'n klankhelder boodskap vir jou vandag:
Jy is nie jou brein nie.
Hy lieg vir jou. Dit is nie die waarheid nie.
Dit is tyd dat jy jou brein begin oplei. Sê kliphard vir jouself, (jou brein moet dit hoor en inneem) waai jou arms, skud jou kop heftig, stamp met jou voete (maak enige fisiese bewegings om jou bevestiging goed in al jou neuro-komminikasiebane vas te lê):
Ek is vry van verslawing / alkoholisme.
Ek is vry van skande.
Die alkoholis / verslaafde maak sy/haar eie keuses en ek is vry om my eie keuses te maak.
Ek is vry om nie meer bevrees, bedreigd of misrabel te voel nie.
Ek is OK.
Ek vergewe myself vir wat ek nie geweet het toe ek dit nie geweet het nie.
Ek gee om vir my eie fisiese en emosionele welstand en verbind myself om dit 'n prioriteit in my lewe te maak.
Ek is vry om die beste te lewe waartoe ek instaat is – ek het geen rede om vir tweede beste te mik of verskonings te maak nie.
Die slim mense sê dit neem 21 dae vir nuwe gedagtespoortjies of gewoontes om in ons breine vasgelê te word. Ek gaan dit elke dag vir 21 dae vir myself (en my brein) vertel. After all – wat kan ek verloor? Dalk so paar sekondes per dag bietjie simpel voorkom as iemand my afloer– maar ek kan so baie baat!